ไฟแนนซ์ทูเดย์
โดย...ภูคา
23 ก.ย. 2559

โดย...ภูคา 
สมคิด จาตุศรีพิทักษ์ รองนายกฯ มาตรวจเยี่ยมและมอบนโยบายที่ ธอส. พร้อมมอบการบ้าน ฉัตรชัย ศิริไล เอ็มดีใหม่ว่า ต้องการให้ ธอส. เป็นผู้นำเรื่องการทำบ้านผู้สูงอายุ และต้องปลุกกระแสให้ได้เหมือนครั้งที่หนุนให้ ธอส. ทำเรื่องบ้าน ธอส.-กบข. จนข้าราชการมีบ้านเป็นของตัวเองกันได้ทั้งประเทศมาแล้ว 
ส่วนเรื่องให้ ธอส. กับกรมธนารักษ์ เร่งหาที่สร้างบ้านหรือแฟลตให้ตำรวจและทหารทั่วประเทศโดยเร็ว ไม่รู้ไปเกี่ยวกับประเด็นที่ กรณ์ จาติกวณิช อดีต รมว.คลัง ได้โพสต์เฟซบุ๊กส่วนตัว หลังจากได้เข้าไปเยี่ยมเจ้าหน้าที่ตำรวจที่ สน. ทุ่งมหาเมฆ และได้พบกับสภาพแฟลตที่สภาพย่ำแย่ และเบียดเสียดกันอยู่หรือไม่
ด้าน ธอส.เตรียมจัดงานครบรอบ 63 ปีวันนี้ พร้อมพิธีเปิดสาขาสมาร์ท หรือ GH Bank Smart Branch ซึ่งเป็นสาขาต้นแบบที่มีอุปกรณ์และเทคโนโลยีที่ทันสมัย รองรับนวัตกรรมใหม่และฟินเทคที่กำลังรุกเข้ามา
มงคล ลีลาธรรม กรรมการผู้จัดการเอสเอ็มอีแบงก์ ควงบอร์ดใหม่ มอบนโยบายเร่งปล่อยสินเชื่อและลุยแก้หนี้ในสาขาต่างทั่วประเทศ รับเงินเพิ่มทุนก้อนใหม่ที่เพิ่งได้มาสดๆร้อนๆ 1,000 ล้านบาท ซึ่งจะทำให้ปล่อยกู้ได้เพิ่มขึ้นอีกไม่น้อยกว่า 1.2 หมื่นล้านบาท